Naidumduma a poetry performance iti Ilokano a daniw ti banda nga Ilokano a buklen dagiti mannurat nga Ilokano a pakairamanan da Ariel S. Tabag ti Cagayan ken Mighty C. Rasing ti Isabela.
Umaykan, Nakkong, Dika Agbatbati
Apagpasngay ti bannawag, riniing ti umuna a sangitmo ti lubong.
Nayabay kenka ti Biblia, diksionario, buli, sensilio, bawang.
Ta dilam, napatedtedan iti tubbog ti paria—
Impekpekkelda ti panio a nayapros iti Apo Baket ti Piat
Ket sinagid ti anghel a kasigudmo dagiti bibigmo.
Pinasgedan ni amangmo ti anglem, ket tinapayana ti banga
Nga ayan ti kadkaduam— ingkalina iti puon ti narra.
Sa intag-aynaka iti daya tapno buniagannaka ti sinamar,
Sa kinunana:
Umaykan, Nakkong,
Dika agbatbati (2x)
Kinamatmo ti anniniwanmo kadagiti tambak ken barikir
Inaprosam ti balbag ti tangatang kadagiti dan-aw ken karayan
Rinukodmo ti nagbaetan ti daga ken langit
Tinagikuam ti wayawaya dagiti pagaw ken kannaway
Dagiti maris ti bullalayaw, naimalditda kadagiti matam
Insuro dagiti nagannakmo ti umno a wagas ti Nakaparsuaan
Inted dagiti nagannakmo ti lubong ket nagnaedka
Ngem agnanayon nga anakdaka iti lasag, isuda ti pagtaengam
Ket kunada:
Umaykan, Nakkong,
Dika agbatbati (2x)
Sinukisokmo met ti lubong kadagiti panid ti pagadalan
Ket natakuatam nga adda nagdumaan ti maris ken sanikua
Adayo ti nagbaetan dagiti nakurapay ken nabaknang
Adu ti nagdumaan dagiti awanan ken addaan
Kukuanak ti pagilian, naynay a kunam, kukuadak dagiti umili
Anaknak met ti pagilian, naynay a kunam, anakdak dagiti umili
Ket nagnaedka kadagiti away, kadagiti eskuater, kadagiti bakir
Dagiti nagannakmo, masansan nga ur-urayendaka, mangnamnamada
Aw-awagandaka:
Umaykan, Nakkong,
Dika agbatbati (2x)
Naim-imbag kadi a mayadal iti naganus nga utek ti kinamanagimbubukod
Tapno panunoten laeng ti bukod a pagimbagan, ti bukod a pagnaaran?
Naim-imbag kadi a maisuro a ti lubong pagsasalipan laeng a tay-ak
Ket umisu lattan ti di panagpapatas, ti di panagkikinnammaysa?
Dagiti nagannakmo a nangisuro kenka kadagiti wagas ti kinatan-ok
Nabatida a mangkutkutim kadagiti lua a gunggona ti kinatan-okda
Ta saankan nga agawid, awankan iti unibersidad, awanka met iti bakir
Awankan, awankan, awankan, awankan, awankan, awankan…
Bridge Adlib:
Ngem aw-awagandaka latta:
Umaykan, Nakkong,
Dika agbatbati (2x)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bug_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bug_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bug_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bam_Latn kab_Latn ilo_Latn bug_Latn ilo_Latn